На основу члана 17. став 6. Закона о играма на срећу („Службени гласник РС”, број 18/20) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о условима и начину ангажовања оператера за приређивање класичних игара на срећу и агената за продају срећака**

"Службени гласник РС", број 149 од 11. децембра 2020.

Члан 1.

Овом уредбом уређују се услови и начин ангажовања оператера за приређивање појединих класичних игара на срећу (у даљем тексту: оператер) и агената за продају срећака (у даљем тексту: агент), сагласно Закону о играма на срећу („Службени гласник РС”, број 18/20 – у даљем тексту: Закон).

Члан 2.

Оператер, у смислу ове уредбе, јесте правно лице које испуњава услове из ове уредбе и које је са Државном лутријом Србије (у даљем тексту: ДЛС) закључило уговор о ангажовању оператера да у име и за рачун ДЛС приређује поједине класичне игре на срећу.

Агент, у смислу ове уредбе, јесте правно лице, предузетник или физичко лице, које испуњава услове из ове уредбе и које је са ДЛС закључило уговор о ангажовању агента за продају срећака.

Члан 3.

Оператери и агенти ангажују се у складу са Законом, овом уредбом и уговором о ангажовању оператера, односно агената.

Члан 4.

Оператери се ангажују уз претходну сагласност Владе.

Члан 5.

За оператера може бити ангажовано правно лице, које:

1) има регистровани основни капитал на дан закључења уговора о ангажовању оператера у износу од најмање 5.000.000 евра у динарској противвредности по средњем курсу Народне банке Србије (у даљем тексту: НБС);

2) на име обезбеђења извршења обавеза из уговора о ангажовању оператера дозволи укњижбу заложног права на својој непокретности у корист ДЛС, односно обезбеди гаранцију банке у корист ДЛС у висини не мањој од 3.000.000 евра у динарској противвредности по средњем курсу НБС на дан закључења уговора о ангажовању оператера;

3) има право својине или право коришћења опреме за пријем уплата за игре на срећу чије техничке карактеристике испуњавају услове које одреди ДЛС;

4) поседује или користи продајно-уплатну мрежу за пријем уплата, односно организовање игара на срећу која испуњава захтеве одређене од стране ДЛС;

5) располаже организационо стручним капацитетима за квалитетно обављање уговорених послова према стандарду који постави ДЛС.

На избор оператера из овог члана примењују се прописи о јавним набавкама.

Члан 6.

Изузетно од члана 5. ове уредбе, за оператере за игру на срећу томбола могу бити ангажована правна лица, којa:

1) имају право својине или право коришћења на одговарајућим просторијама у којима ће се организовати класична игра на срећу томбола, односно користе продајну мрежу других правних лица;

2) на име обезбеђења предају ДЛС одговарајуће инструменте обезбеђења плаћања у висини од минимално 75 хиљада динара, у зависности од процењеног промета на месечном нивоу, а у складу са захтевом који постави ДЛС;

3) располажу организационо стручним капацитетима за квалитетно обављање уговорених послова према стандарду који одреди ДЛС;

4) имају право својине или право коришћења опреме за организацију класичне игре на срећу томбола чије техничке карактеристике испуњавају услове које одреди ДЛС.

ДЛС ће објавити jавни позив на основу ког ће сва заинтересована правна лица моћи да поднесу пријаве за оператера у класичној игри на срећу томбола.

Јавни позив објављује се на интернет страници ДЛС и у најмање једним дневним новинама које се дистрибуирају на целој територији Републике Србије.

Јавни позив садржи:

1) услове које мора да испуњава оператер за игру на срећу томбола;

2) обавезну садржину пријаве на јавни позив;

3) ближе податке о начину приређивања класичне игре на срећу томбола;

4) висину провизије коју остварује оператер, а која је једнака на целој територији Републике Србије;

5) начин, место и време за достављање пријаве;

6) начин и рок за доношење одлуке о избору оператера.

Члан 7.

Уговор о ангажовању оператера, који се закључује уз претходну сагласност Владе, садржи:

1) назив, седиште и ПИБ правног лица са којим се закључује уговор;

2) врсту игре на срећу за чије организовање се закључује уговор;

3) обим и врсту послова и овлашћења која се преносе на оператера;

4) висину накнаде, односно провизије и начин плаћања;

5) подручје на коме ће се обављати продаја, односно пријем уплата за игре на срећу, као и датум почетка продаје, односно пријема уплата;

6) временско трајање уговора;

7) остале одредбе битне за утврђивање права и обавеза уговорних страна.

Члан 8.

На основу позива који је стално отворен, ДЛС директним уговарањем, за агента може да ангажује правно лице, предузетника или физичко лице које испуњава следеће услове:

1) има право својине или право коришћења на одговарајућим просторијама у којима ће се вршити продаја срећака, односно користи продајну мрежу других правних лица и предузетника;

2) на име обезбеђења преда ДЛС одговарајуће инструменте обезбеђења плаћања у висини коју одреди ДЛС.

Члан 9.

Уговор о ангажовању агената за продају срећака садржи:

1) назив, седиште и ПИБ правног лица, односно предузетника, или личне податке физичког лица;

2) предмет уговора;

3) обим и врсту послова и овлашћења која се преносе на агента;

4) висину провизије и начин плаћања;

5) подручје на коме се врши продаја срећака;

6) датум почетка продаје срећака;

7) временско трајање уговора;

8) остале одредбе битне за утврђивање права и обавеза уговорних страна.

Члан 10.

Даном ступања на снагу ове уредбе, престаје да важи Уредба о условима и начину ангажовања оператера за приређивање класичних игара на срећу и агената за продају срећака („Службени гласник РС”, бр. 128/04, 91/10 и 13/11).

Члан 11.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-9948/2020-1

У Београду, 10. децембра 2020. године

**Влада**

Председник,

**Ана Брнабић,** с.р.